ขอความร่วมมือผู้ประกอบการขนส่งด้วยรถบรรทุก หลีกเลี่ยงการขนส่งสินค้า 11-17 เมษายน นี้
นายจิรุตม์ วิศาลจิตร อธิบดีกรมการขนส่งทางบก เปิดเผยว่า ในช่วงเทศกาลสงกรานต์ 2565 กรมการขนส่งทางบก ตั้งเป้าหมายต้องการให้อุบัติเหตุจากรถบรรทุกลดลงน้อยที่สุด ได้ขอความร่วมมือ สมาคมขนส่งสินค้า สมาคมรถบรรทุกและผู้ประกอบการขนส่งด้วยรถบรรทุกไม่ประจำทาง และรถบรรทุกส่วนบุคคล เพื่อให้หลีกเลี่ยงการขนส่งสินค้าและงดการใช้รถที่ไม่มีการบรรทุกสินค้า หรือรถเปล่า ในช่วงเทศกาลสงกรานต์ ซึ่งเป็นหนึ่งในมาตรการป้องกันและลดอุบัติเหตุและลดปัจจัยเสี่ยงการเกิดอุบัติเหตุ เพื่อรองรับการเดินทางของประชาชนที่เดินทางกลับภูมิลำเนาและท่องเที่ยว โดยลดจำนวนรถบรรทุกที่ออกมาวิ่งในช่วง 11-17 เมษายน 2565 เท่าที่จำเป็น ส่วนการขนส่งอื่นที่ไม่สำคัญเร่งด่วน ขอให้หลีกเลี่ยงการใช้รถในช่วงเทศกาลสงกรานต์ คาดการณ์ว่าจะมีการใช้รถใช้ถนนเพิ่มขึ้น เบื้องต้นผู้ประกอบการดังกล่าวพร้อมให้ความร่วมมือเป็นอย่างดีอธิบดีกรมการขนส่งทางบก กล่าวด้วยว่า สำหรับสินค้าที่มีความจำเป็นเร่งด่วนต่อการอุปโภคบริโภคของประชาชน สามารถขนส่งได้โดยวางแผนการขนส่งล่วงหน้าตั้งแต่ช่วงก่อนสงกรานต์ หลีกเลี่ยงเส้นทางและช่วงเวลาที่ประชาชนใช้รถใช้ถนนเป็นจำนวนมาก โดยต้องปฏิบัติตามข้อกำหนดว่าด้วยความปลอดภัยในการขนส่งและปฏิบัติตามกฎจราจรอย่างเคร่งครัด ในกรณีที่มีความจำเป็นต้องใช้รถให้เดินรถได้เฉพาะช่องเดินรถซ้ายสุดเท่านั้นเพื่อป้องกันอุบัติเหตุที่อาจจะเกิดขึ้น ตลอดจนปัญหาการจราจรติดขัดและปฏิบัติตามข้อบังคับหัวหน้าเจ้าพนักงานจราจรทั่วราชอาณาจักร ว่าด้วยการกำหนดห้ามรถบรรทุก 10 ล้อขึ้นไปเดินรถในถนนบางสาย ในช่วงเทศกาลสงกรานต์ประจำปี 2565 คือ ถนนมิตรภาพทับกวาง-สีคิ้ว (ทล. 2) ถนนกบินทร์บุรี-ปักธงชัย (ทล. 304) กบินทร์บุรี-วังนาเขียว ถนนบุรีรัมย์-อรัญประเทศ บายพาลเสาไห้ (ทล. 348) ถนนพหลโยธิน เข้าเมืองนครสวรรค์ (ทล. 1) กลางแดด-นครสวรรค์ ถนนรังสิโยทัย ปากน้ำโพ-บางม่วง (ทล. 117) ถนนพหลโยธิน เข้าเมืองสระบุรี (ทล. 1) และถนนเลี่ยงเมืองสระบุรีงตะวันตก (ทล. 362) โดยต้องปฏิบัติอย่างเคร่งครัด ส่วนผู้ขับรถ ให้ขับด้วยความระมัดระวังใช้ความเร็วตามกฎหมายกำหนด ปริมาณแอลกอฮอล์ในลมหายใจของผู้ขับรถต้องเป็นศูนย์ (0 มิลลิกรัมเปอร์เซ็นต์) ไม่เสพสารเสพติดให้โทษหรือสารที่ออกฤทธิ์ต่อจิตและประสาท มีใบอนุญาตขับรถถูกต้องตามประเภท